1.

Articolul 2 se înlocuiește cu următorul text: „Articolul 2 Acordarea accesului la detaliile instrumentelor financiare derivate (1) Registrele centrale de tranzacții pun detaliile instrumentelor financiare derivate direct și imediat, în conformitate cu articolele 2 și 3 din prezentul regulament, la dispoziția entităților enumerate la articolul 81 alineatul (3) din Regulamentul (UE) nr. 648/2012, inclusiv în situațiile în care există acorduri de delegare în temeiul articolului 28 din Regulamentul (UE) nr. 1095/2010. În sensul primului paragraf, registrele centrale de tranzacții trebuie să utilizeze formatul XML și modelul elaborat în conformitate cu metodologia ISO 20022. (2) Registrele centrale de tranzacții asigură faptul că detaliile datelor legate de tranzacții în ceea ce privește instrumentele financiare derivate puse la dispoziția entităților menționate la articolul 81 alineatul (3) din Regulamentul (UE) nr. 648/2012, în conformitate cu prezentul articol și în termenele prevăzute la articolele 4 și 5 din prezentul regulament, includ următoarele date: (a) rapoartele privind instrumentele financiare derivate care au fost transmise în conformitate cu tabelele 1, 2 și 3 din anexa la Regulamentul delegat (UE) 2022/1855 al Comisiei (*1), inclusiv cele mai recente stadii ale tranzacționării instrumentelor financiare derivate în curs, astfel cum sunt menționate la articolul 2 alineatul (2) din Regulamentul delegat (UE) 2022/1860 al Comisiei (*2); (b) detaliile relevante ale rapoartelor privind instrumentele financiare derivate pe care registrul central de tranzacții le-a respins sau pentru care a emis o avertizare în cursul zilei lucrătoare precedente și motivele respingerii sau ale avertizării, astfel cum se specifică în Regulamentul delegat (UE) 2022/1858 al Comisiei (*3); (c) stadiul de reconciliere al tuturor instrumentelor financiare derivate raportate pentru care registrul central de tranzacții a efectuat procedura de reconciliere în conformitate cu articolul 3 din Regulamentul delegat (UE) 2022/1855. (3) Registrele centrale de tranzacții pun la dispoziția entităților cu mai multe responsabilități sau mandate, prevăzute la articolul 81 alineatul (3) din Regulamentul (UE) nr. 648/2012, un punct de acces unic la instrumentele financiare derivate aflate în sfera responsabilităților și a mandatelor respective. (4) Registrele centrale de tranzacții acordă Autorității Europene pentru Valori Mobiliare și Piețe (ESMA) acces la toate datele legate de tranzacții în ceea ce privește instrumentele financiare derivate pentru ca aceasta să își exercite competențele în conformitate cu responsabilitățile și mandatele deținute. (5) Registrele centrale de tranzacții acordă Autorității Bancare Europene, Autorității Europene de Asigurări și Pensii Ocupaționale și Comitetului european pentru risc sistemic acces la toate datele legate de tranzacții în ceea ce privește instrumentele financiare derivate. (6) Registrele centrale de tranzacții acordă Agenției pentru Cooperarea Autorităților de Reglementare din Domeniul Energiei acces la toate datele legate de tranzacții în ceea ce privește instrumentele financiare derivate atunci când instrumentul financiar suport este energia. (7) Registrele centrale de tranzacții acordă autorităților care supraveghează locurile de tranzacționare acces la toate datele legate de tranzacții în ceea ce privește instrumentele financiare derivate executate în locurile de tranzacționare respective. (8) Registrele centrale de tranzacții acordă autorităților de supraveghere desemnate în temeiul articolului 4 din Directiva 2004/25/CE acces la toate datele legate de tranzacții în ceea ce privește instrumentele financiare derivate atunci când instrumentul financiar suport este un titlu de valoare emis de o societate comercială care îndeplinește una sau mai multe dintre condițiile următoare: (a) este admisă la tranzacționare într-o piață reglementată din statul membru al autorităților respective, iar ofertele publice de cumpărare pentru titlurile de valoare ale societății respective intră în sfera responsabilităților și a mandatelor de supraveghere ale autorităților menționate; (b) are sediul social sau central în statul membru al autorităților respective, iar ofertele publice de cumpărare pentru titlurile de valoare ale societății respective intră în sfera responsabilităților și a mandatelor de supraveghere ale autorităților menționate; (c) este un ofertant, astfel cum este definit la articolul 2 alineatul (1) litera (c) din Directiva 2004/25/CE, pentru societățile menționate la literele (a) și (b) de la prezentul paragraf, iar contraprestația pe care o oferă include titluri de valoare. (9) Registrele centrale de tranzacții acordă autorităților menționate la articolul 81 alineatul (3) litera (j) din Regulamentul (UE) nr. 648/2012 acces la toate datele legate de tranzacții în ceea ce privește instrumentele financiare derivate pentru piețele, contractele, instrumentele financiare suport, indicii de referință și contrapărțile care sunt în sfera responsabilităților și a mandatelor de supraveghere ale autorităților respective. (10) Registrele centrale de tranzacții acordă Băncii Centrale Europene (BCE) și membrilor Sistemului European al Băncilor Centrale (SEBC) al căror stat membru are drept monedă euro acces la următoarele date: (a) toate datele legate de tranzacții în ceea ce privește instrumentele financiare derivate în oricare dintre următoarele cazuri: (i) când entitatea de referință a instrumentului financiar derivat este stabilită în statul membru a cărui monedă este euro și intră în sfera responsabilităților și mandatelor de supraveghere ale respectivului membru al SEBC; (ii) când obligația de referință este o datorie suverană a unui stat membru a cărui monedă este euro; (b) datele legate de poziții în cazul instrumentelor financiare derivate denominate în euro. (11) Registrele centrale de tranzacții acordă autorităților menționate la articolul 81 alineatul (3) din Regulamentul (UE) nr. 648/2012 care monitorizează riscurile sistemice pentru stabilitatea financiară în zona euro și ale căror state membre au drept monedă euro, inclusiv BCE, acces la toate datele legate de tranzacții în ceea ce privește instrumentele financiare derivate încheiate în locuri de tranzacționare sau de către contrapărți centrale (CPC-uri) și contrapărți care intră în sfera responsabilităților și a mandatelor autorităților respective în timpul monitorizării riscurilor sistemice pentru stabilitatea financiară în zona euro. (12) Registrele centrale de tranzacții acordă membrilor SEBC al căror stat membru nu are drept monedă euro acces la următoarele date: (a) toate datele legate de tranzacții în ceea ce privește instrumentele financiare derivate în oricare dintre următoarele cazuri: (i) când entitatea de referință a instrumentului financiar derivat este stabilită în statul membru al respectivului membru al SEBC și când entitatea respectivă intră în sfera responsabilităților și mandatelor de supraveghere ale respectivului membru al SEBC; (ii) când obligația de referință este o datorie suverană a statului membru al respectivului membru al SEBC; (b) datele legate de poziții în cazul instrumentelor financiare derivate denominate în moneda emisă de respectivul membru al SEBC. (13) Registrele centrale de tranzacții acordă autorităților menționate la articolul 81 alineatul (3) din Regulamentul (UE) nr. 648/2012 care monitorizează riscurile sistemice pentru stabilitatea financiară și ale căror state membre nu au drept monedă euro acces la toate datele legate de tranzacții în ceea ce privește instrumentele financiare derivate încheiate în locuri de tranzacționare sau de către CPC-uri și contrapărți care intră în sfera responsabilităților și a mandatelor autorităților respective în timpul monitorizării riscurilor sistemice pentru stabilitatea financiară în statele membre care nu au drept monedă euro. (14) Atunci când BCE își exercită atribuțiile în cadrul mecanismului unic de supraveghere în temeiul Regulamentului (UE) nr. 1024/2013 al Consiliului (*4), registrele centrale de tranzacții acordă BCE acces la toate datele legate de tranzacții în ceea ce privește instrumentele financiare derivate încheiate de contrapărțile care, în cadrul mecanismului unic de supraveghere, fac obiectul supravegherii exercitate de BCE în temeiul regulamentului menționat. (15) Registrele centrale de tranzacții acordă autorităților competente menționate la articolul 81 alineatul (3) literele (o) și (p) din Regulamentul (UE) nr. 648/2012 acces la toate datele legate de tranzacții în ceea ce privește instrumentele financiare derivate încheiate de contrapărțile care intră în sfera responsabilităților și a mandatelor autorităților respective. (16) Registrele centrale de tranzacții acordă autorităților de rezoluție menționate la articolul 81 alineatul (3) litera (m) din Regulamentul (UE) nr. 648/2012 acces la toate datele legate de tranzacții în ceea ce privește instrumentele financiare derivate încheiate de contrapărțile care intră în sfera responsabilităților și a mandatelor autorităților respective. (17) Registrele centrale de tranzacții acordă Comitetului Unic de Rezoluție (SRB) acces la toate datele legate de tranzacții în ceea ce privește instrumentele financiare derivate încheiate de contrapărțile care intră în domeniul de aplicare al Regulamentului (UE) nr. 806/2014 al Parlamentului European și al Consiliului (*5). (18) Registrele centrale de tranzacții acordă autorităților care supraveghează o contraparte centrală (CPC), precum și, dacă este cazul, membrilor relevanți ai SEBC care supraveghează respectiva CPC acces la toate datele legate de tranzacții în ceea ce privește instrumentele financiare derivate compensate de către respectiva CPC. (*1) Regulamentul delegat (UE) 2022/1855 al Comisiei din 10 iunie 2022 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare în care sunt precizate detaliile minime ale datelor care trebuie raportate registrelor centrale de tranzacții și tipul de rapoarte care trebuie utilizate (JO L 262, 7.10.2022, p. 1)." (*2) Regulamentul de punere în aplicare (UE) 2022/1860 al Comisiei din 10 iunie 2022 de stabilire a standardelor tehnice de punere în aplicare pentru aplicarea Regulamentului (UE) nr. 648/2012 al Parlamentului European și al Consiliului în ceea ce privește standardele, formatele, frecvența, metodele și modalitățile de raportare (JO L 262, 7.10.2022, p. 68)." (*3) Regulamentul delegat (UE) 2022/1858 al Comisiei din 10 iunie 2022 de completare a Regulamentului (UE) nr. 648/2012 al Parlamentului European și al Consiliului în ceea ce privește standardele tehnice de reglementare în care sunt precizate procedurile de reconciliere a datelor între registrele centrale de tranzacții și procedurile care trebuie aplicate de registrul central de tranzacții pentru a verifica respectarea cerințelor de raportare de către contrapartea care efectuează raportarea sau entitatea care transmite raportul și pentru a verifica exhaustivitatea și corectitudinea datelor raportate (JO L 262, 7.10.2022, p. 46)." (*4) Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (JO L 287, 29.10.2013, p. 63)." (*5) Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010 (JO L 225, 30.7.2014, p. 1).”"